Man met geskiedkundige San-rotskuns betrapDie rotskuns wat gekonfiskeer is nadat die verdagte dit op sosiale media probeer verkwansel het (Foto: Valke) ŉ Man verskyn Maandag in die landdroshof in Port Shepstone, KwaZulu-Natal, nadat hy ŉ stuk geskiedkundige San-rotskuns op sosiale media probeer verkwansel het. Lt.kol. Philani Nkwalase, woordvoerder van die Valke, sê die Valke het inligting ontvang dat die 48-jarige man die rotskuns op sosiale media te koop aangebied het. Hy het die rotskuns in die Suidkus-omgewing geadverteer. “Na aanleiding van die advertensie is ŉ lasbrief Donderdag uitgereik om ’n perseel in Montague-weg in Sea Park te ondersoek,” sê Nkwalase. Die rotskuns is in die man se besit gevind en hy is in hegtenis geneem. Die man staan tereg op aanklag van die onwettige verkoop van ŉ argeologiese voorwerp ingevolge die Wet op die Erfenishulpbronne.